text: Syddanmark vil lokke unge til naturfag 
  19 september 2011 kl. 12.05
  Region Syddanmark vil skaffe højtuddannet arbejdskraft til regionen. Det sker ved, at naturfagsundervisningen i skolerne skal forbedres.
  Alle prognoser viser, at der bliver mangel på ingeniører og andre med naturvidenskabelig baggrund.
  Men samtidig står uddannelser inden for natur, teknik og sundhed ikke højt på de unges liste over studieønsker.
  Det vil Region Syddanmark gøre noget ved.
  Derfor skal undervisningen i natur, teknik og sundhed fremover skal prioriteres og udvikles i de syddanske skoler. 
  - Vi har en stor udfordring i at skaffe ingeniører nok til virksomhederne i regionen, og derfor tager vi nu fat allerede i folkeskolen. Vi vil åbne unge syddanskeres øjne for de mange muligheder, som en naturvidenskabelig uddannelse giver, og vi håber, at interessen fortsætter, til de er uddannede og i job, siger regionsrådsformand Carl Holst (V).
  